Agt sterf in grubotsing op N1 | Netwerk24
Deur Marietie Louw-Carstens 22 Maart 2020 18:18
Agt mense is Sondagmiddag in 'n gru-botsing op die N1 tussen Sasolburg en Kroonstad in die Vrystaat dood.
Simon Zwane, woordvoerder van die Padverkeersbestuursorganisasie, sê drie voertuie, 'n vragmotor, 'n minibus en 'n ligte afleweringsvoertuig, was in die ongeluk omstreeks 14:15 betrokke.
Die ligte afleweringsvoertuig het voor die vragmotor op die N1 in die rigting van Johannesburg gery en skielik gerem.
Volgens Zwane moes die vragmotorbestuurder ook vinnig rem aanslaan om 'n ongeluk te probeer voorkom, maar hy het van agter teen die afleweringsvoertuig gebots.
Die bestuurder het beheer oor die vragmotor verloor en in die aankomende verkeer ingeploeg waar dit teen die minibus, wat na Kroonstad onderweg was, gebots het.
Agt mense is op die ongelukstoneel dood. Dit is nog onduidelik hoeveel mense beseer is, het Zwane Sondagmiddag laat gesê.
Die beseerdes is na hospitale in die omgewing gebring. Een is per noodhelikopter na 'n hospitaal gebring.
Die minibus wat Sondagmiddag in 'n ongeluk op die N1 buite Parys in die Vrystaat betrokke was.Foto: TWITTER/Padverskeersbestuurkorporasie
Die N1 buite Parys was Sondagmiddag vir verkeer gesluit ná 'n ongeluk waarin ses mense dood is. Een van die beseerdes is per helikopter na 'n hospitaal gebring. Foto: TWITTER/Padverkeersbestuurkorporasie